ทิสโก้โอดลูกค้าปิดกิจการ
น้ำท่วม-ยุโรปยุบกองสำรองเลี้ยงชีพ เร่งเจาะบริษัทใหม่หนุนเป้าโต15%
28 มิ.ย. 2555

น้ำท่วม-ยุโรปยุบกองสำรองเลี้ยงชีพ เร่งเจาะบริษัทใหม่หนุนเป้าโต15%
บลจ.ทิสโก้ โอดลูกค้าหนี ถูกน้ำท่วมพิษหนี้ยุโรป ต้องปิดกองทุนสำรองเลี้ยงชีพ ทำเงินไหลออกมากช่วงต้นปี 
น.ส.อารยา ธีระโกเมน กรรมการอำนวยการ บริษัทหลักทรัพย์จัดการกองทุน (บลจ.) ทิสโก้ กล่าวว่า ลูกค้ากองทุนสำรองเลี้ยงชีพของบริษัท ซึ่งอยู่ในกลุ่มอุตสาหกรรมการผลิตโดยเฉพาะชิ้นส่วนอิเล็กทรอนิกส์ ได้รับผลกระทบจากน้ำท่วมในช่วงปลายปีที่ผ่านมา จนบางรายต้องปิดกิจการหรือลดขนาดองค์กรลงโดยการเลิกจ้างพนักงาน ทำให้ช่วงเดือน ก.พ.และ มี.ค. สัดส่วนเงินไหลออกต่อเงินไหลเข้าในกองทุนสำรองเลี้ยงชีพของบริษัทปรับตัวขึ้นถึงระดับ 80% แต่ปัจจุบันกลับมาสู่ภาวะปกติอยู่ที่ประมาณ 50-60% แล้ว
นอกจากนี้ ผลพวงจากปัญหาหนี้ยุโรปก็ส่งผลกระทบทำให้ลูกค้าสถาบันการเงินยุโรปหนึ่งรายต้องปิดสาขาในไทย แม้ผลการ ดำเนินงานของกองทุนจะดีมาต่อเนื่องก็ตาม
“ภาพรวมอุตสาหกรรมกองทุนสำรองเลี้ยงชีพไม่ได้กระทบมากนัก แต่ลูกค้าของเราเป็นเอกชนอยู่ในนิคมอุตสาหกรรมก็เยอะที่ถูกน้ำท่วม แต่ตอนนี้ตัวเลขเงินไหลออกเริ่มนิ่งแล้ว” น.ส.อารยา กล่าว
อย่างไรก็ตาม บริษัทได้ลูกค้าใหม่เข้ามาทดแทนลูกค้าเก่า ส่งผลให้มูลค่าสินทรัพย์สุทธิของกองทุนสำรองเลี้ยงชีพของบริษัทยังเติบโตขึ้นจากสิ้นปีที่ผ่านมาซึ่งอยู่ที่ 8.5 หมื่นล้านบาท เป็น 8.7 หมื่นล้านบาท และช่วงที่เหลือของปีนี้จะเพิ่มขนาดสินทรัพย์ให้แตะ 9.7 หมื่นล้านบาท หรือเติบโต 15% ตามเป้าหมาย
สำหรับกองทุนสำรองเลี้ยงชีพทั้งระบบ 5 เดือนแรกมีมูลค่าสินทรัพย์รวม 6.43 แสนล้านบาท เพิ่มขึ้น 2.83 หมื่นล้านบาท หรือ 4.61% จากสิ้นปีที่ผ่านมา
นางแขขวัญ โรจน์วัฒนกุล ผู้อำนวยการฝ่ายการตลาด ธุรกิจกองทุนสำรองเลี้ยงชีพ บลจ.ทิสโก้ กล่าวว่า บริษัทพยายามหาฐานลูกค้าใหม่อย่างต่อเนื่อง พร้อมกับการรักษาฐานลูกค้าเก่า 
“หลังกฎหมายเปิดให้คนที่เกษียณอายุแล้วคงเงินไว้ในกองทุนสำรองเลี้ยงชีพได้ เราก็พยายามแนะนำให้ลูกค้าเก็บเงินไว้ต่อไป ซึ่งยังได้รับดอกผลจากกองทุนเช่นเดิม ดีกว่ารับเงินก้อนเดียวออกไป และลูกค้าอาจเลือกรับเงินเป็นงวดๆ ได้ตามต้องการ ซึ่งจะทำให้ตัวเลขเงินไหลออกในปีนี้อาจลดลงจากปีที่ผ่านมา” นางแขขวัญ กล่าว
นอกจากนี้ ในเดือน ส.ค. 2555 บริษัทจะเปิดให้สมาชิกสับเปลี่ยนนโยบายการลงทุนทางเลือก (เอ็มโพยีชอยส์) ผ่านเว็บไซต์ได้ไตรมาสละ 1 ครั้ง สำหรับสมาชิกที่เป็นกองทุนร่วม (พูลฟันด์) และเมื่อเลือกแล้วจะลงทุนตามนโยบายใหม่ได้เร็วขึ้นจาก บลจ.อื่นๆ ที่กำหนดเป็น 1 เดือน หรือ 3 เดือน สำหรับกองทุนเดี่ยว (ซิงเกิลฟันด์) จะเปิดให้สับเปลี่ยนนโยบายการลงทุนได้สูงสุดปีละ 2 ครั้ง เพราะขนาดกองทุนเดี่ยวไม่ใหญ่มาก จึงอาจไม่คล่องตัว
บลจ.ทิสโก้ ยังเปิดขายกองทุนเปิดทิสโก้ ตราสารหนี้คืนกำไร 3M9 ลงทุนตราสารหนี้ทั้งในและต่างประเทศ จ่ายผลตอบแทนทุก 3 เดือน ขายตั้งแต่วันที่ 28 มิ.ย.-2 ก.ค.นี้